El Piló celebra la tradicional “Estoreta velleta” i participa en la Setmana Fallera de Burjassot
2025-07-24

Estem en Falles i l’Entitat Cultural Valenciana El Piló aprofita per a celebrar la festa dels valencians de la manera més tradicional, tal com es feia antany.

En primer lloc, el dijous 16 al matí, el jurat del Piló recorrerà tots els barris de Burjassot per a valorar l’enginy i la gràcia que enguany lluiran els diferents monuments fallers a l’hora de representar els temes més valencians. A la vesprada, una nodrida representació de components del Piló amb el grup de danses, el de cant d’estil i els imprescindibles tabal i dolçaina participaran en l’Ofrena floral a la Patrona de Burjassot, la Mare de Déu de la Cabeza. En el marc de l’Ofrena, el Piló lliurarà els seus premis a les comissions que hagen guanyat els següents premis: Premi al millor Llibret de Falla; Premi a la millor Portada de Llibret; Premi a l’Enginy i la gràcia de la Falla i, finalment, el Premi a l’activitat valenciana més destacada, dins del món faller.

El diumenge dia 19, el Dia de Sant Josep, i rememorant els orígens de les Falles, El Piló celebrarà la tradicional festa de “l’Estoreta Velleta”. De bon matí, els socis i sòcies del Piló recorreran els carrers del barri arreplegant tots els trastos vells del veïnat per a, amb ells, plantar la Falla del Piló, tal com es feia en els orígens de la festa fallera. A la vesprada, a les 20 h, i després d’un berenar a força de xocolata i ensaïmades, El Piló celebrarà la cremà de l’Estoreta, donant per finalitzada les festes falleres de 2017.